b'\n_START_ARTICLE_\nPanzer IV\n_START_SECTION_\nZgodovina\n_START_PARAGRAPH_\nLeta 1935 so podjetja Daimler-Benz,Krupp, MAN, in Rheinmetall naredila prototipe tankov za nate\xc4\x8daj. Izbrani sta bili podjetji Daimler-Benz in Krupp. Daimler-Benz je nato izdeloval tanke Panzer III, Krupp pa Panzer IV. Prvi model Panzer IV Ausf. A je bil izdelan oktobra leta 1937. V naslednjih \xc5\xa1estih mesecih so jih naredili \xc5\xa1e 35. _NEWLINE_Med bojnim pohodom v Francijo se je tank sre\xc4\x8dal tudi v boju z drugimi tanki. V teh bojih se je preizkusil top KwK 37 L/24, ki je bil uspe\xc5\xa1en proti francoskim tankom Somua S-35. Proti tankom Char B1 in Matilda Mk II pa je bil neuporaben. Ta slabost je pri\xc5\xa1la do izraza leta 1941, ko so boji potekali v severni Afriki, zato so marca 1941 na verzijo Panzer IV Ausf. D pritrdili nov top KwK 39 L/60, ki je bil uporaben proti vsem tankom, razen proti novej\xc5\xa1im te\xc5\xbekim tankom. Ta verzija ni videla serijske proizvodnje, saj je Krupp razvijal \xc5\xa1e mo\xc4\x8dnej\xc5\xa1i top 75\xc2\xa0mm L/40, vendar tudi novej\xc5\xa1i top ni pri\xc5\xa1el v uporabo. Nem\xc4\x8dija se je v bojnem pohodu v Sovjetsko zvezo sre\xc4\x8dala s tanki, ki so imeli oklepe debele tudi do 100\xc2\xa0mm. Tukaj se je \xc5\xa1e enkrat pokazala slabost teh tankov, zato so odgovorni oblikovali razpis za nov tank, ki je kasneje postal Panzer V. Finska jih je kupila 22. Dostavljenih je bilo le 15 in vsi so bili dostavljeni prepozno, da bi jih uporabili proti Sovjetski zvezi. V Finski je tank slu\xc5\xbeil kot vadbeni tank. Po vojni jih je kupila tudi Sirija._NEWLINE_Tank je bil kasneje \xc5\xa1e velikokrat izbolj\xc5\xa1an. To mu je omogo\xc4\x8dalo, da je ostal konkuren\xc4\x8den na boji\xc5\xa1\xc4\x8du proti ameri\xc5\xa1kim tankom M4 Sherman in sovjetskim tankom T-34._NEWLINE_Tank je bil zelo raz\xc5\xa1irjen. Nekaj jih je Nem\xc4\x8dija podarila svojim zaveznikom. Leta 1942 jih je Mad\xc5\xbearska prejela 10 in Romunija 11. Naslednjo leto so podarili 12 tankov Italiji, 15 tankov Tur\xc4\x8diji in 20 tankov \xc5\xa0paniji. Ve\xc4\x8dje \xc5\xa1tevilo tankov je prejela Bolgarija. Med letoma 1943 in 1944 jih je prejela 91, ki jih je nato uporabila proti Nem\xc4\x8diji. V tem \xc4\x8dasu je tudi Romunija prejela veliko \xc5\xa1tevilo tankov (127). 1944 je Neodvisna dr\xc5\xbeava Hrva\xc5\xa1ka prejela 10 tankov verzije Panzer IV Ausf. F in 5 tankov verzije Panzer IV Ausf. G. V zadnjih mesecih vojne jih je \xc5\xa1e 52 prejela Mad\xc5\xbearska.'